maintext:
Съд в Москва призна смяната на властта в Украйна за държавен преврат
„В посолството на САЩ действаше щаб на майдана, залавяхме снайперисти с оръжие от Грузия и Балтика“, заяви пред съда бившият депутат от Върховната рада Владимир
Дорогомиловският съд в Москва във вторник (27 декември) прие иска на бившия депутат от Върховната рада Владимир Олейник и призна събитията в Украйна през 2014 г. за държавен преврат, съобщи РИА „Новости“.
Заседанието на съда протече при засилени мерки за сигурност – полицията и приставите охраняваха не само входа на сградата, но и етажа, където се водеше процесът. В залата не бяха допуснати журналисти.
Заседанието започна с изказване на ищеца, който припомни показанията на бившия президент на Украйна Виктор Янукович, бившия премиер Николай Азаров и бившите шефове на МВР, СБУ и други ведомства. Според свидетелите събитията от зимата на 2014 г. в Украйна всъщност са били преврат.
„В посолството на САЩ действаше щаб на майдана“, заяви Олейник. Той изброи няколко признака, че това всъщност е било преврат: окупирането на административни сгради, незаконното внасяне на промени в законодателството, отстраняването от власт на предишните лидери и др.
Според бивши държавни служители ЕС е заплашвал да смени властта в Украйна, ако страната откаже да подпише споразумение за асоцииране с блока. Бившият шеф на Службата за сигурност (СБУ) Александър Якеменко пък каза, че всички събития на майдана на Независимостта са се ръководели от официални лица от САЩ.
Свидетели разказаха, че на майдана е имало инструктори от Грузия, балтийските страни и Полша.
„Снайперите на майдана бяха организирани от отделни представители от Грузия, имаше и снайперисти от Балтийския регион, залавяли сме такива с оръжие“, каза бившият началник на администрацията на украинския президент Андрей Клюев.
На 1 ноември 2013 г. украинското правителство обяви преустановяването на подписаното споразумение за асоцииране на Украйна към Европейския съюз, след което опозицията блокира парламента, а на площад “Независимост“ започнаха продължителни протести. Те получиха името “евромайдан“. При създалите се агресивни настроения в обществото се сформираха националистически „отряди за самоотбрана“, които влязоха в открити боеве със силите на реда.
На 20 февруари 2014 г. неизвестен снайперист откри стрелба по улица “Институтска“, в резултат на което по официални данни са загинали 53 души, в това число протестиращи бойци на спецподразделението “Беркут“. Общият брой на жертвите в Киев в периода 18-20 февруари е повече от 100 човека, а ранените са стотици.


title: Шефът на ОбС - Симитли, Владимир Христов грабна парата от коледната пита

maintext:
Шефът на ОбС – Симитли, Владимир Христов грабна парата от коледната пита
Парички останаха в ръцете на учителката Веска Матова и ст. специалистът „Екология“ Павлина Карадакова
Кметът Апостолов дари коледарчетата с кравайчета, желязна пара и големи пакети с лакомства
Коледари от Детска градина „Радост” предшестваха Рождеството в общинската администрация в Симитли и орисаха за здраве и добро. „Стани, Нине“ звучно огласи коридорите на сградата на община Симитли. Наричане за здраве и късмет, здрава гърбина, берекет, успех и много нови проекти пожелаха орисниците на кмета Апостол Апостолов.
По стар български обичай кметът дари коледарчетата с кравайчета, желязна пара и големи пакети лакомства, след което разчупи и питката с паричката. Малчуганите нетърпеливо търсеха в парченцата си, но парата тази година се падна на една от любимите учителки на децата – Веска Матова.
Служители на общинската администрация се събраха в заседателната зала на тържество
Кметът Апостолов им благодари и им пожела безгрижно и щастливо детство, да носят късмет на община Симитли и винаги да са така дейни и лъчезарни. След това всички служители на общинската администрация се събраха в заседателната зала на общината, като стопанинът на къщата – кметът Апостолов, разчупи питка с 2 парички, едната се падна на старши специалиста „Екология“ Павлина Карадакова, а другата – на председателя на Общински съвет Владимир Христов.
Традицията общинарите спазват вече 13 години, защото сплотените семейства винаги са заедно по Коледа. Наздравици за дълги години здраве и щастие вдигнаха служителите на общината и си пожелаха много късмет през новата година.

fasttext_language: bg


maintext:
„Бороспорт” поряза над 100 късметлии от томбола за безплатни сезонни карти по 1000 лв., не спазили правилата
Служителите на фирмата раздаваха талони на килограм, никой не каза, че може да се пусне само един, на сцената изтеглиха два пъти името на един човек и не го отстраниха на мига, ожалиха се подхлъзнати
Маркетинг директорката Снежана Дамянова: Правилата бяха обявени в сайта, щом си пуснал талон, значи си съгласен
Едва 20-ина са реалните щастливци, грабнали широко рекламираните 120 броя безплатни сезонни лифт карти за 1000 лв., всяка за спускане по пистите на Боровец. Оказа се, че „Бороспорт”, която стопанисва пистите и лифтовете, с хитър ход успя да подхлъзне скиорите, съобщиха финтираните любители на зимните спортове пред вестник „Вяра”.
Над 80% от обявените на сайта имена на печеливши вече са дисквалифицирани. От „Бороспорт” твърдят, че скиорите са отстранени, тъй като не спазили правилата на шумната пиар кампания. Според регламента един участник има правото да пусне само един талон за участие.
Тънкият момент е, че от „Бороспорт” елегантно са пропуснали да споменат този детайл в деня на томболата – 17 декември. Никой от водещите не е обявил тази подробност, хората не са били предупредени и от служителите на „Бороспорт”, които са бутали в ръцете по 5-6 талон на всеки. Правилата са качени само на сайта на „Бороспорт” www.borovets-bg.com и Facebook страницата. Оказа се обаче, че скиорите не дремят в интернет и не са видели.
Освен това при дисквалификация печеливша остава само „Бороспорт”, тъй като фирмата не предоставя на друг награда, а си я запазва. Така „Бороспорт” са спестили повече от половината сезонни карти, предвидени за томболата, оплакаха се участници. Най-обидното е, че „Бороспорт” постъпва като в сентенцията „Крадецът вика дръжте крадеца” и обвинява незапознатите с правилата участници в измама.
Подробности в печатното издание


maintext:
Майката на адвокат Пламен Борисов, 84 -годишната баба Люба, замеси чудна коледна питка
Майката на тачения пернишки адвокат Пламен Борисов- Люба, замеси чудна коледна питка. Освен голямото парче дърво, което крепи празничния огън в камината им, бъдник на някои места из страната се нарича и специалната питката, която се приготвя за трапезата на Бъдни вечер. Ето и рецепта за вкусен коледен бъдник по съвет на достолепната дама, баба на две прекрасни внучета, който учат в Люксембург.
„Не забравяйте, че и хлябът трябва да е постен – т.е. да не съдържа яйца или мляко. В тази питка се слага паричка и дрянови или върбови клончета за здраве.
Ще ви е необходимо:
1 кг брашно
Пакетче мая или 2 чаени лъжици суха мая
1½ – 2 чаени чаши вода
Няколко щипки сол
Чаена лъжичка захар
Семена за овкусяване или украса
1-2 супени лъжици олио
Маята се размива с топла вода заедно със захарта. Постепенно се слагат няколко лъжички от брашното и се бърка. Щипката сол се поставя в останалото брашно и то се прибавя към маята. Омесва се тесто с помощта на олиото и се оставя да втаса около половин или 1 час на топло. По желание в него могат да се сложат различни семена – слънчогледово, ленено, маково, сусам, както и натрошени орехи. Паричката се поставя в тестото при месенето. Питката се пече в намазнена тавичка до почервеняване. След като се извади, тя се поръсва с малко вода и се завива добре с кърпа.
На празничната трапеза най-възрастният в къщата разчупва питката и подава парче на всеки. Парата носи късмет, плодородие и професионални успехи на този, който я намери.“


maintext:
Д-р Атанас Камбитов: Пожелавам в святата нощ да се сбъдне всяко ваше желание! Нека има топлина в домовете, щастие, благоденствие и късмет
Скъпи съграждани,
жители и гости на Благоевград,
В навечерието на най-светлия семеен празник – Рождество Христово, пожелавам на всички ни здраве! Коледа е празник, на който всеки от нас дава любов, надежда. Това е празник на мира, на вярата за по-добър утрешен ден.
Нека има топлина в домовете, щастие, благоденствие и късмет!
Нека бъдем заедно – сплотени и единни така, както е семейството!
Пожелавам в святата нощ да се сбъдне всяко ваше желание!
Нека магията на Коледа бъде винаги с вас!
Д-р Атанас Камбитов,
кмет на община Благоевград


maintext:
Румяна Бъчварова: Жълта степен на готовност за терористични заплахи
Жълта степен на готовност за реакция е обявена след заседание на консултативния съвет по сигурност, обяви на брифинг в МВР Румяна Бъчварова. Засилените мерки за сигурност са заради атентата в Берлин преди 10 дни и във връзка с влезлия в сила антитерористичен закон. „Конкретна заплаха към България няма“, успокои вътрешният министър. Въпреки това службите за сигурност ще засилят мерките. Униформени и цивилни ще има по летища, жп гари, ще се проверяват багажи, автомобили. Проведени са разговори с кметове на курортни селища във връзка с предстоящото струпване на празнуващи там. Министър Бъчварова призова гражданите да бъдат особено бдителни и да подават сигнали за съмнителен багаж и хора, които забележат.


title: Инж. Росица Димитрова, ВиК-Благоевград: Предвидени са инвестиции на стойност 4,173 млн. лв. за 2017 година

maintext:
Предвидени са инвестиции на стойност 4,173 млн. лв. за 2017 година. Това каза на пресконференция инж. Росица Димитрова, управител на ВиК ЕООД – Благоевград.
По думите й за водоснабдяване са предвидени 1,702 млн. лв., за отвеждане на отпадъчни води – 1,236 млн. лв., за пречистване на отпадъчни води – 99 хил. лв., за обслужване на клиенти – 271 хил. лв., а за транспорт, администрация и информационни технологии са предвидени 865 хил. лв.
„За следващата 2017 година ще продължим да инвестираме пак в стратегическа водна инфраструктура, в съоръжения и мрежи. Доста амбициозна е програмата, която сме си поставили, предвид това че навлизаме в 5-годишния регулаторен период“, каза още тя.
Инж. Димитрова посочи, че активите вече са собствени и публични, предвид това, че е сключен договор и ВиК-Благоевград е избран за оператор за 15-годишен период от време. Тя уточни, че активите са публично държавни и публично общински, като ВиК разполага със съвсем малко активи.
По думите й инвестициите в собствени активи са на стойност 1,6 млн. лв., а и в публични са 2,573 млн. лв.
„Във ВиК-Благоевград работят над 530 човека като това е най-голямото предприятие в града“, каза още инж. Димитрова и посочи, че не са планирани съкращения, тъй като трябва да се има предвид спецификата на работа и това, че се обслужват над 100 населени места, поради което няма как да няма хора, които да работят.
По думите й не се предвижда и разширяване на щата, въпреки факта че с подписването на договора през месец юни, още 30 населени места ще бъдат обслужвани от ВиК, като в момента текат процесите по тяхното прехвърляне.
Инж. Димитрова обясни, че тези места са на територията на общините Благоевград, Белица, Гоце Делчев, Гърмен, Сатовча и Якоруда.
Тя отбеляза, че освен населени места на ВиК-Благоевград ще бъдат прехвърлени и мрежи, както и пречиствателни станции, които са изградени по различни проекти, което означава че работата на служителите ще се увеличи значително.
„През последната година фирмите започнаха да чистят задълженията си и да плащат редовно“, каза на пресконференцията още инж. Росица Димитрова и обясни, че недоборът на дружеството е 450 хил. лв., като ту се включва и фирми, и население.
По думите й се случва да има забавяния от една фактура от страна на големите фирми, но това е максимумът, като вече са наложени системните плащания.
Инж. Димитрова посочи, че по-голям проблем с плащанията създава населението, а не фирмите.
„Последният месец дори и в ромската махала в Благоевград, имахме длъжник с над 4 000 лв. задължение, но те дойдоха, сключихме споразумителни протоколи, започнаха да си плащат, и смея да кажа, че хората вече започнаха да осъзнават своите задължения. Може би е имало проблеми с комуникацията с хората и това, че са оставени да не плащат, но пък вече ги каним на срещи и правим всичко възможно, за да се дисциплинират“, допълни тя.
Според нея когато дружеството показва сериозно поведение, отсрещната страна няма избор и плаща сметките си редовно.
Такса водоползване трябва да бъде връщана по някакъв начин, за да може да бъде използвана за инвестиции.
Тя обясни, че миналата година с решение на Министерски съвет е прието печалбата на водните дружества да бъде реализирана в инвестиции, но притеснителното е, че относно такса водоползване Министерството на околната среда и водите и Басейнова дирекция са предложили тя да бъде увеличена.
Според нея подобно увеличение не би било редно с оглед на това, че ВиК-Благоевград плаща годишно над 700 хил. лв. такса водоползване. Инж. Димитрова допълни, че през 2015 и 2016 година са направени много сериозни инвестиции, но въпреки това има нужда от още техника.
„Ние обслужваме към момента пречиствателни станции за питейни води в Благоевград, Гоце Делчев, Сатовча и Кочан, но при двете пречиствателни станции в Благоевград и Гоце Делчев е крайно необходимо да бъдат направени реконструкции. Те са много стари като съоръжения. Костват ни много средства, както и много усилия на нашите служители, за да можем да подаваме качествена вода на хората“, добави още тя.


maintext:
Алкохол и спирт за над 300 000 лв. хванаха на Кулата
12 тона спирт и над 6000 бутилки алкохол задържаха митнически служители в района на ГКПП – Кулата, при съвместна проверка със служители на Гранична полиция. Стоката, която пътувала към Гърция, е открита в два камиона, превозващи по документи екобрикети. При митническата проверка е установено, че в първия камион се превозват общо 12 000 литра спирт, разпределен в контейнери по един тон. Във втория товарен автомобил са открити над 6000 бутилки бутилиран алкохол – уиски, бърбън, водка, текила и джин, всички от чужди марки. Общото количество на задържания бутилиран алкохол е 4200 литра. Той бил в стандартни бутилки, предимно по 0,7 литра, облепени с български бандерол.
Общата стойност на задържания спирт и високоградусов алкохол възлиза на над 300 000 лв. Превозването на акцизни стоки без документи е нарушение на акцизното законодателство, а икономическата изгода от подобна нелегална схема е в по-високата акцизна ставка в Гърция.
По-рано същия ден, отново ГКПП Кулата, на изход към Гърция, при съвместна проверка митнически служители и служители на Гранична полиция задържали и товарен автомобил, превозващ 12 бидона по 200 л, или общо 2400 литра спирт. Товарът бил описан в придружаващите документи като бидони с киселина.


title: Наивна баба остави на прозорец 10 бона и злато - мислела, че помага да заловят измамник

maintext:
Наивна баба даде на телефонен измамник близо 10 хиляди лева. Тя е поредната жертва, въпреки многобройните предупреждения на МВР към пенсионерите.
На 23 декември около 19:00 часа 73-годишна жена от Банско е въведена в заблуждение от непознат за нея мъж, който се представил за полицейски служител и поискал да сложи на прозореца на жилището си парична сума, тъй като с това ще помогне за залавянето на телефонни измамници. Жената е сложила на прозореца на жилището си сумата от около 7 280 лв., 1 100 долара, 170 евро и около 5 грама златни накити. За случая е уведомена Районната прокуратура.
Подробности в печатното издание.


maintext:
Маг Евелина Лютова: Преслава и пернишкият бизнесмен ще се оженят, Коко Динев и Емилия са като „дупе и гащи”
Преслава, фолкпевица, родена на 26 юни 1984 г., и Георги Станоев. Приятните моменти между тях ще бъдат скрепени с „да“ на екзотичен остров през лятото. Както ги гледате така „два остри камъка“, така ще се сдобрят и през втората половина на годината певицата ще каже „да“ на любимия си. Физическото привличане е изключително силно между тях, няма друго такова.“ Това пророкува за „България Днес“ маг Евелина Лютова, една от 40-те най-силни биоенерго и скенер терапевти у нас. Лютова от години се занимава с древни ритуали, които неутрализират родови проклятия, заключен късмет и проблеми в семейството. На базата на рождената дата тя познава съдбата на посочени имена и с почти 100-процентова сигурност гаданията й са успешни.
Константин Динев, роден 12 февруари 1970 г., и фолкпевицата Емилия, родена на 21 март 1982 г. Двамата са „дупе и гащи“. Имат невероятна хармония и висока интензивност на чувствата. Мекотата и грижовността е в основата на взаимоотношенията им. Противно на злите езици, те са верни един на друг. Откакто има второ бебе, Коко не е и поглеждал друга жена. В момента той работи и по нов проект, който ще е общ за двамата.
Мария, фолкпевица, родена на 13 януари 1982 г., и Християн Гущеров. Мария и Християн и тази година ще останат заедно. Сътресенията в семейството им са прах в очите на другите. Те са с много силни различия, но с притеглящи противоположности. Не е изключено певицата да стане майка в следващата година, но само ако се откаже от участие поне за шест месеца. Тогава бебето им ще се получи. Такава им е кармата – единият трябва да се откаже от нещо важно за него за сметка на другия, за да са щастливи.
Десислава, фолкпевица, родена на 7 март 1979 г., и Благой Найденов, роден на 9 юни 1996 г. Връзката между двамата няма да е силна. Колкото и да я има любовта, разликата от 17 години в полза на певицата ще ги раздели. Това ще се случи след лятото.
Златка Димитрова, родена на 19 май 1986 г., и Мирослав Николов, зодия Лъв. Очаквайте сватба за Златка и Миро! Те са истински щастливи, а любовта им е кармична. След като роди момченце на бизнесмена, Димитрова я чакат и много нови проекти.
Димитър Рачков, актьор, роден на 18 септември 1972 г., и Мария Игнатова, тв водеща, родена на 26 септември 1979 г. Митко и Мария са ми лични приятели и за тях мога да кажа, че ще продължават да творят заедно и да радват публиката си. Ако има раздели, то ще са временни и дребни.
Александра Раева, певица и тв водеща, родена на 24 септември 1980 г., и диджей Дончо. Двамата няма да се разделят, дори ще си купят общ дом.
Благой Георгиев, футболист, роден на 21 декември 1981 г., и Есмер, руски модел и танцьорка. Раздяла е абсурдна. Въпреки че между тях няма „химия“, а само взаимна изгода, връзката им ще просъществува дълго време.
Валери Божинов, футболист, роден на 15 февруари 1986 г. и Биляна Дол, зодия „Лъв“. Двамата са противоположности, но „старото коте“ на Божинов се е научило да мълчи, когато трябва, да му помага психически и да дава добри съвети. Тя е тази, която може да го напусне, засега Валери е много, много влюбен.
Със сигурност шоуменът Слави Трифонов влиза в политиката. Той отдавна се готви за това, пророкува Лютова. Според нея фолкпевицата Алисия без съмнение ще стане майка до края на 2017-а. Очертава й се силна любов с чужденец.
И през тази година без сериозни партньори ще останат: Николета, поп звездата Мария Илиева, Георги Христов и Анелия. В професионално отношение годината ще е най-силна за Фики и Азис. Първият ще запише пореден силен хит с гръцки изпълнител, а Васко от Костинброд ще стане популярен и в САЩ с госпъл хитове в дует с тъмнокожи. За Сашка Васева 2017 г. също ще е ползотворна. Очертава й се да стане водеща на предаване на духовни теми. Певицата също като Слави отдавна се готви за новото поприще.
Снимките
Преслава и Бирмата
Емилия и Коко
Сашка Васева


maintext:
Разгневени граждани разкъсаха жива неуспяла терористка камикадзе в Нигерия
В град Майдугури в североизточната част на Нигерия разгневена тълпа уби терористка камикадзе, която не успяла да задейства бомбата си. Това съобщава Daily Mail.
Според информацията две терористки са атакували местен пазар за добитък. Едната от терористките задействала адската си машина. Бомбата на втората обаче дала дефект и не избухнала. Виждайки това, хората на пазара буквално я разкъсали жива.
Към момента нито една от действащите в Нигерия групировки не е поела отговорност за атентата. Информация за последствията от взривяването на едната от терористките също не се съобщава.
Снимка:
Бомбата на камикадзето не се задействала и тя станала жертва на тълпата.


maintext:
Таекуондистът на „Гладиатор“ Теодор Георгиев стана спортист №1 на Дупница, ОбС шефът Ивайло Константинов раздаде плакети на златните ветерани от футболния „Марек”
19-год. волейболист Кирил Котев, който прекрати кариерата си, се просълзи пред 500 души на церемонията
Призове взеха и младежите от волейболния „Марек Юнион-Ивкони”
Христо Михалчев е треньор на годината, грип повали официалния гост Димитър Пенев
Таекуондистът на „Гладиатор“ Теодор Георгиев отново стана спортист №1 на Дупница. Наградата му бе връчена на пищна церемония в спортната зала на града пред около 500 зрители вчера. „Очаквах да съм в десетката, но не знаех дали ще съм на първо място.
Наградата ми костваше една година с много труд, много емоции. Имаше и разочарования, и успехи, но годината приключи нормално, каквото успяхме, взехме на състезанията. Пожелавам си следващата година да е още по-успешна. Предстои ни световно първенство и се надявам да завоюваме световен медал, защото в нашия спорт все още нямаме световен медал за България”, сподели за „Вяра” след награждаването първият сред дупнишките спортисти.
„Ще стартирам 19-ата година, откакто тренирам. Бях едва на 5-6 годинки, още не бях тръгнал на училище, когато започнах да тренирам при моя треньор Христо Михалчев и така до ден днешен двамата вървим по пътя към успеха заедно. Надявам се още много време да продължавам”, обясни още таекуондистът.
Подробности в печатното издание


maintext:
Панда нападна човек, счупи му ръцете и го нахапа зверски
Мъжът й простил, защото бил експерт в областта
Панда нападнала служител в един от центровете за опазване и изследване на големите панди в китайската провинция Съчуан. И двете ръце на мъжа са счупени, има скъсано сухожилие на крака и многобройни рани от ухапвания по тялото, съобщи China News Service, цитиран от БГНЕС.
Инцидентът станал на 17 декември в тренировъчен център за панди в планината Тянтай, където ги подготвят за връщане в природата. За злополуката обаче станало известно едва на днес.
Според информацията 41-годишният служител в центъра с фамилия Вей, се е намирал във волиерата заедно с 16-годишната панда на име Симей. Внезапно животното е нападнало човека и е започнало да го хапе и да го влачи по земята. Мъжът бил спасен от свои колеги. Инцидентът станал по време на обучение на пандата да търси своето дете.
Мъжът все още е в болница, но състоянието му е стабилно. „До този момент не знам дали пандата искаше просто да яде или си играеше по този начин“, казва мъжът.
„Простих ѝ. Експерт съм в тази област и зная на какво са способни животните“, добавя пострадалият.
На свобода в Китай живеят над 1,8 хил. панди и властите осъществяват амбициозна програма за увеличаване на популацията.
Голямата панда, наричана още бамбукова или пъстра мечка, е бозайник от семейство Мечки, който обитава централните райони на Китай. Тя е символ на страната. Традиция е изпращането на панди в различни държави, наричани често „дипломатически“.


maintext:
6-год. Дара Александрова от Дупница получава коледен подарък от кмета Чимев, Андрей Чакъров изтегли писмото на късметлийката
6-годишната Дара Александрова от Дупница е детето, чието желание ще бъде изпълнено от кмета на общината инж. Методи Чимев. Кутията с писмата на десетки деца бе отворена във фоайето на общината. За втора поредна година кметът изпълнява изцяло пожелания детски подарък за Коледа на някой от най-малките жители на общината. Писмото изтегли 6-годишният Андрей Чакъров, който всяка година пуска свое писмо в кутията.
Желанието на късметлийката Дара е лего конструктор „Увеселителен парк“. Подаръкът ще бъде връчен днес.


maintext:
500 бежанци са изгонени от България за последните два месеца
Бунтовниците от Харманли са качени първи на самолетите, 220 са екстрадираните афганистанци, имало и върнати обратно мигранти от Салвадор, Индия и Мадагаскар
500 бежанци, влезли нелегално у нас, са били изгонени само в последните два месеца от страната ни. Афганистанците, вдигнали бунта в лагера в Харманли, първи били натоварени на самолетите, съобщават източници от МВР.
Към чужбина отлетели по бързата процедура и иракчани, пакистанци, алжирци, мароканци, тунизийци. В дългия списък на принудително изведените от страната ни чужденци имало и няколко мъже от екзотичните дестинации Салвадор, Мадагаскар и Доминикана, допълниха от вътрешното ведомство.
Най-голям брой нелегални бежанци, върнати в родината им, са афганистанците. Общо 220 човека са литнали в периода от 1 ноември до момента, сочат справките на МВР. Следват ги иракчаните – 180 човека, иранците – 30, и пакистанците – 10. „Първите, които качихме на самолетите, са бунтовниците от лагера в Харманли. Повече от половината от изведените лица са със съдействието на Международната организация за миграция. Има обаче и няколко, които и досега са в ареста, тъй като са им повдигнати обвинения за размириците в приемателния център“, обясниха от силовото министерство.
Принудително сме изгонили от страната ни и граждани от екзотични държави. „Заловихме нелегално проникнали в България трима мъже от Доминиканската република. Те бяха качени на полет за Турция, тъй като се оказа, че са регистрирани там. По същата дестинация тръгна и лице от Салвадор“, разказаха полицаи. По думите им имало и мъж от Мадагаскар, който първоначално лъгал, че е сирийски бежанец, но после истината лъснала. Четирима индийци също били натоварени на международен полет и се прибрали в родината си, сочат данните на МВР. Нелегални украинци, македонци и босненци пък приели доброволно да се върнат по родните си места, вместо да ги извеждаме принудително. От МВР засекли, че близо половината бежанци приели доброволно да се качат на самолетите.
Снимка: Близо половината бежанци приели доброволно да се качат на самолетите.


maintext:
Откриха откраднатия „Фолксваген“ край Тополница, а други 2-ма джамбази полицията спипа в момент на кражба в Дупница
Обявеният на 23 декември в РУ Дупница за откраднат лек автомобил „Фолксваген Кади“ е открит изоставен на следващия ден в землището на с. Тополница. Автомобилът е закаран на паркинг на РУ Дупница. Най-вероятно крадците са се уплашили или по трасето е имало полицейски проверки и са изоставили возилото. Работата по случая продължава РУ-Дупница.
Дупнишки полицаи са установили и задържали пък 2-ма мъже за опит за кражба на товарен автомобил „Тойота“. МПС-то е било паркирано на фирмен паркинг в града. Б.Г., на 46 г., и Ю.М. на 55 г. не успели да довършат започнатото на 23-и декември около 20.00 ч. Граждани подали сигнала в полицията за съмнителното поведение на двамата, като бързата намеса на полицаите осуетила намерението им. По случая е започнато досъдебно производство в РУ Дупница, уведомен е дежурен прокурор.
Подробности в печатното издание.


title: Любимата на Димитър Бербатов - Елена, го навива за почивка на Бора Бора

maintext:
Любимата на Димитър Бербатов – Елена, го навива за почивка на Бора Бора
Любимата на Димитър Бербатов – Елена, има огромното желание голямата й мечта най-после да се сбъдне. От няколко години тя бленува да посети тузарския остров Бора Бора, намиращ се на близо 17 000 километра от България – в далечна Френска Полинезия в Тихия океан. Митко постоянно отлагал и до момента меракът на Елена си остава неосъществен.
Там вече ходиха няколко души от родния хайлайф – включително Валери Божинов и Николета Лозанова в периода, когато тъкмо се бяха оженили. Припомняме, че преди време имаше възможност Митко и Елена да отидат на почивка в Бора Бора. През периода, когато беше в „Манчестър Юнайтед”, българският нападател получи покана от тогавашния си съотборник Патрис Евра. Оказа се, че приятел на французина държи един от хотелите на прочутото кътче, но пътуването така и не се осъществи.
На този етап обаче на Бербатов изобщо не му било до райския остров, където една нощувка струва луди пари. И проблемът изобщо не е финансов, тъй като Бербо няма никакви спънки в това отношение. Митко първо искал да разреши футболното си бъдеще. Липсата на отбор го изнервяла и на моменти той се замислял да сложи край на кариерата си. Според източници на БЛИЦ СПОРТ Бербатов желае да поиграе поне един сезон в Англия. „Димитър има три оферти, които са повече от добри. Две от тях са извън Европа. Само да каже „да”, и трансферът ще се осъществи мигновено. Той обаче държи на Англия и изчаква. Ако нищо не се получи, може и да приеме някое от предложенията. Наистина понякога си мисли и за отказване”, признават от обкръжението на Бербатов, който от миналата пролет, когато напусна гръцкия ПАОК, няма изиграна и една минута в професионалния футбол.


title: Цветанов: Семейството е нашата сила!

maintext:
Цветанов: Семейството е нашата сила!
В Коледната нощ пожелавам на всички ни от сърце много упоритост, за да постигаме целите си, написа във Фейсбук зам.-председателят на ГЕРБ
На Бъдни вечер няма нищо по-хубаво от това да бъдеш със семейството си. Семейството е нашата сила!
Това написа във Фейсбук председателят на ПГ на ГЕРБ и зам.-председател на партията Цветан Цветанов и публикува семейни снимки от Бъдни вечер.


maintext:
Коледари полазиха кабинета на кмета на Перник Вяра Церовска, благословиха целия екип
Коледен благослов от магичния ансамбъл „Българе“ получи целият кметски екип в община Перник. С коледарски песни и много настроение талантливите танцьори полазиха кабинета на кмета Вяра Церовска. Те спазиха традицията и тази година дойдоха на гости на градоначалника, за да я поздравят с настъпващите Коледа и Нова година.
„На тоз наш добър стопанин, дето му било мило и драго, Господ здраве да му дава, много берекет да има. Таз година колко, догодина два пъти по толко”, пожелаха коледарите на кметския екип. Създателят на ансамбъла Христо Димитров пожела в общината да има повече приходи и да няма проблеми, а на всички служители здраве, щастие и любов.
Кметът Вяра Церовска вдигна наздравица и поздрави ансамбъла да продължава да покорява родните и международни сцени и да твори с дух и родолюбие. В кабинета на кмета бяха още областният управител Александър Александорв и кметът на кв. „Изток” Емил Костадинов.


maintext:
Със 7 870 950 лв. Перник поддържа чистотата в общината, заделят 18 800 лв. за изграждането на велоалея от кв. „Изток”
Съветниците гласуваха такса битови отпадъци за жилищни имоти на граждани и фирми да е в размер на 2,25 промила върху данъчната им оценка
С 29 гласа “за” Общински съвет – Перник прие план-сметка за дейностите по събиране, извозване, обезвреждане в депа или други съоръжения на битовите отпадъци и за поддържане чистотата на териториите за обществено ползване за 2017 г. Според документа планираните разходи за управлението на битовите отпадъци са в размер на 7 870 950 лв. с ДДС.
От тях 3 157 500 лв. с ДДС са предназначени за събиране на битовите отпадъци и транспортирането им по депа, като тук влизат и разходите за закупуване на нови съдове за смет за нуждите на населените места в общината. 2 305 000 лева с ДДС са предназначени за проучване, проектиране, изграждане, поддържане и експлоатация на площадки за строителни и едрогабаритни отпадъци, експлоатацията на депото в местността Чокладиновец, а 2 408 450 лева с ДДС са предвидени за зимното и лятното почистване на улици, площади, паркови зони и др. Гласувано бе и такса битови отпадъци за жилищни имоти на граждани и фирми да е в размер на 2,25 промила върху данъчната им оценка, а за нежилищните имоти налогът е 3 промила за сметосъбиране и сметоизвозване, 1 промил за обезвреждане на битовите отпадъци в депа и 2,5 промила – за чистотата на териториите за обществено ползване.
С абсолютно мнозинство групата общински съветници от политическа партия ГЕРБ подкрепи внесената от кмета д-р Вяра Церовска докладна записка за корекции на поименния списък на капиталовите разходи на община Перник за 2016 г. Общата стойност на освободените целеви средства е в размер от 18 800 лв. и те ще бъдат пренасочени за изграждане на велоалея от кв. „Изток” до централна градска част.
Беше подкрепена актуализацията на транспортната схема на община Перник, чийто резултат предвижда създаване на по-добри условия за пътуване, съобразени с нуждите на гражданите на община Перник. По предложение на кметовете на селата Рударци и Кладница Богдан Богданов и Васил Мирчев бяха приети корекции в маршрутната линия на автобус номер 21.


maintext:
Четирима от Хаджидимово, Сандански и Симитли задържани с амфетамин и канабис след полицейска акция
За трите празнични дни по коледните празници след проведена полицейска акция на територията на област Благоевград по линия на противодействие на производството и разпространението на наркотични вещества, полицейските служители задържаха четирима младежи от 15 до 22 годишна възраст с наркотични вещества. Срещу тях са образувани досъдебни производства и са предадени на съотвентните Районни прокуратури.
На 23.12.2016г. около 23:25 часа на ул.“Тодор Александров“ в Гоце Делчев, от полицейски служители на РУ-Гоце Делчев, е спрян за проверка лек автомобил „Ауди“, управляван от Д.Д. на 22 от Хаджидимово. При проверката е намерен и иззет плик с около 0,23 грама амфетамин. Д.Д. е задържан със заповед за задържане до 24 часа. Уведомена е Районна прокуратура – Гоце Делчев.
На връх Коледа около 04:20 часа на ул.“Първи май“ в Сандански, полицейски служители на РУ-Сандански, при извършена проверка на лек автомобил „Деу Набира“, извършващ таксиметрови услуги са открили и иззели от возещия се в таксиметровия автомобил К.С. на 19г. пакетче с около 22,20 грама канабис и електронна везна. 19-годишният дилър К.С. е задържан със заповед за задържане до 24 часа, като случая е докладван и пред Районна прокуратура – Сандански.
На 25.12.2016г. около 19:40 часа в района на ул.“Хр.Смирненски“ също в Сандански, полицейските служители след проверка на 15-годишен младеж от курортния град, са намерили и иззели две полиетиленови пликчета, съдържащи общо около 1,35 грама канабис. Непълнолетният младеж е задържан със заповед за задържане до 24 часа и е предаден на Районната прокуратура в Сандански.
На 25.12.2016г. около 00:20 часа на ул. “Г.Димитров“ в Симитли, полицейски служители на 02 РУ-Благоевград, са спряли за проверка лек автомобил „Фиат Пунто“, управляван от В.М.на 18г. от Симитли.
Във водача на автомобила е намерена и иззета около 0,4 грама тревиста маса, реагираща положително на канабис. За случая е уведомена Районна прокуратура – Благоевград, като работата по случаят продължава.
Подробности в печатното издание.


maintext:
Русия иска 35 американски дипломати да се обявят за персона нон грата
Русия ще обяви за персона нон грата 35 американски дипломати – 31 служители на посолството в Москва и четирима от генералното консулство в Санкт Петербург. Това каза министърът на външните работи на Русия Сергей Лавров, предаде ТАСС. „Ние, разбира се, не можем да оставим подобни номера без отговор, взаимността е закон в дипломацията и международните отношения. Затова Министерство на външните работи на Русия, заедно с колеги от други ведомства, ще внесе предложение до президента на Русия за обявяването за персони нон грата на 31 сътрудници на посолството на САЩ в Москва и четирима дипломати от генералното консулство в Санкт Петербург“, каза той. Лавров допълни, че ще бъде предложено да се забрани на САЩ да ползва два обекта в руската столица. Министърът подчерта, че обвиненията на Вашингтон за руска намеса в американските избори са неоснователни. Припомняме , че тези дни администрацията на президента Барак Обама наложи санкции на Русия и изгони от страната 35 руски дипломати и техни близки във връзка с кибератаките срещу американски институции и партийни структури.


maintext:
Община Банско взе участие в 12 туристически борси в 8 държави, рекламира се в Татарстан
Община Банско изпълни на 100% плануваните за 2016 г. участия в туристически борси и изложения, съобщиха от общинска администрация. Планинската община успя да завоюва нови пазари и затвърди позициите си като предпочитана туристическа дестинация в редица страни. Последното участие на Банско бе на бизнес форум „Делови партньори на Татарстан“ през м. декември 2016 г., където Банско рекламира туристическия си потенциал сред руската общност. По време на визитата делегацията, представляваща община Банско, проведе срещи с Министерството на туризма на Татарстан, със служители от дирекция „Туризъм“ към община Казан и с Камарата на туроператорите и турагентите в Татарстан. На провелите се изложения бе представен богатият избор от възможности за настаняване от 5-звездни хотели до уютни фамилни хотели и къщи за гости. Едно от големите предимства на града несъмнено е ски зоната. 400 машини за изкуствен сняг гарантират снежна покривка от м. декември до м. април. За зимен сезон 2017 Банско се пребори за 3 старта на Световната купа по сноуборд. Първият ще е паралелен слалом за мъже и жени на 3 февруари. На 4 февруари ще се проведе сноуборд крос за мъже и жени. На 5 февруари пък ще е паралелният гигантски слалом, също за мъже и жени.


maintext:
Пътешествие в свръхестественото: Дупнишка гадателка на карти предсказа короната на Мисис България 2012 г. Гергана Николова, хиляди евро за козметичката Соня Кацарова, сега шеф на школа
Вера Кочовска предрекла: Бъдещият феномен на България е Виолина Бекярова от Дупница
Дупнишката гадателка на карти Виолина Бекярова предсказа короната на Мисис България 2012 г. Гергана Николова в Латвия. Хубавицата тръгна окрилена за Рига от това, че 23-годишната Виолина преди това й предсказа поредица успехи, които се сбъднаха. Симпатичното момиче развило таланта да предсказва съдбата на човека, докато гледало картите след необичаен сън. Лично Вера Кочовска й изпратила писмо, в което приживе й предсказва: Един ден ще бъдеш призната за феномен и ще можеш да говориш с цивилизации от други вселени. Ето какво разказа самата тя в редакцията на вестник „Вяра” за редицата мигове на озарение, с които е обогатила десетки хора у нас и в Америка: „Много се радвам, че мога да виждам съдбата на хората и да предотвратявам злото, което може да ги връхлети. Изключително съм щастлива от факта, че предрекох победата на Гергана Николова от Дупница в конкурса „Мисис топ свят” в Рига. Преди да замине, Гери дойде, за да й гледам на карти и излезе, че тя ще бъде сред призьорките, дори ще бъде победителка. Случайно я срещнах, след като се върна, бях с майка си в жк „Бистрица”. Тя беше развълнувана и призна: „Аз не вярвах докрай, но всичко стана точно така, както ми беше предречено от теб. Признавам те за гледачка”.
Любопитен е фактът, че предрекох на известната дупнишка козметичка Соня Кацарова, че ще спечели много пари. Тя не вярваше. Спомням си, че звъня през нощта и ме попита, ако започне работа по европейски проект, ще спечели ли, има ли смисъл да полага усилия. Казах й: „Няма да имаш проблеми и ти ще спечелиш много пари по този европейски проект”. Както е известно, в Дупница тя направи школа.
Придобих тези способности, когато бях в Италия при родителите си. Всичко стана след един сън. Аз бях в моята си стая, спях, беше сутринта между 5 и 5,30 часа и видях три ангела, а с тях мисля, че беше Исус. Те бяха в бели дрехи около мен и моята стая. Пред мен беше Исус Христос, той ме погали по лицето с ръка, аз усетих тежка, мъжка голяма ръка, всичкото това се случи в рамките на 5 секунди. В моята стая беше много светло, като бял ден. И след като Исус Христос ме погали по лицето с ръката си, всичко се скри – жълтата светлина изчезна от един път и всичко това изчезна, а в моята стая стана много тъмно, както е било преди. Аз се събудих много изплашена, разтреперих се цялата. Вратата ми беше отворена наполовина, а преди това беше затворена цялата и аз чух стъпки, преди да се скрие жълтата светлина. Тя беше като огън тази светлина. На другата година започнах вече да гледам на всички без страх и познавах всичко на хората без лъжа.
А преди това пак гледах, ама никой нищо не знаеше за таланта ми, само на себе си и на майка си гледах, защото не бях сигурна дали ще познавам на хората. И след този сън започнах да гледам на всички и не го криех, а преди това ме беше срам. Беше ми притеснено как ще ме приемат хората, но вече започнах да гледам на всички, без да се срамувам и притеснявам от никого. На другата година, когато се прибрах в България, в моя град Дупница, започнах да гледам на моите приятели, комшии и т.н. След това се записахме да ходим в Гърция на море с родителите ми с автобус, с една фирма от нашия град. Дни преди да потеглим, аз видях, че нещо лошо ще се случи и ме беше страх, притесних се много и казах само на майка ми, че ни чака опасност. Ако бях казала на другите, нямаше да ми повярват. Когато дойде денят да тръгнем, на влизане в Гърция автобусът се развали, някаква повреда имаше, обаче аз на никого нищо не казах и само изчаках да видя дали така ще се случат нещата и както се видя на моите карти – така стана всичко – отказаха спирачките, но голямото зло ни подмина. И когато пристигнахме на плажа, моите приятели искаха да им гледам. Аз нали нося винаги с мен картите в чантата си, ги извадих и им гледах. И на шофьорите гледах, и на всички. След това аз им казах за повредата с автобуса, че съм я видяла преди няколко дни и те ми казаха така: добре че ни гледа, иначе нямаше да ти повярваме сега, след като ни гледа, ти вярваме, че всичко познаваш. И накрая се върнахме живи и здрави в Дупница, те поправиха автобуса и бяхме много доволни от пътуването.
Преди една година се запознах с Вера Кочовска. Тя каза на моя приятел, който се познава с нея, че един ден аз ще бъда призната за феномен, много ще се издигна в обществото, ще помагам много на хората и ще започнат да ми вярват. Също каза, че аз ще започна да говоря с планетите. Това са думите на Вера Кочовска.
Преди половин година аз видях смъртта на дядо си и казах на баща ми и на майка ми, на всички, че ще се случи, обаче никой не ми вярваше. Когато настъпи моментът, всичко се случи така, както им бях казала. Също така видях, че моят баща ще се поболее и ще се случи нещо лошо, че ще ходи по болници. И всичко това се случи. Баща ми сега има байпас на сърцето. Обаче аз когато им казах преди много време, никой не ми повярва и всичко се случи така, както им бях казала. Една моя приятелка дойде при мен последната вечер, преди да замине за чужбина, и ме пита дали може да й гледам. Аз й гледах и на нея й излезе, че когато тя замине на дългия път в чужбина, там ще се срещне с някакво момче и за него ще се омъжи. След като аз й го казах това нещо, тя замина и един ден ми писа по интернет, че вече се е запознала с това момче и се омъжва.
Свръхестествените способности са обект на изключителен интерес. В момента хит в социалните мрежи е интервюто на един от най-четените автори на бестселъри в Щатите – Роджър Морно, по повод една от последните му книги „Пътешествие в свръхестественото”. Той е бивш поклонник на демоните, а сега християнин и разказа за времето си, прекарано в поклонение пред тях. За личните си срещи с духовете той дава разяснение за това, което падналите ангели вършат, както и за тяхната подготовка да заблудят света, представяйки се като съветници в бизнеса и живота и лечители, представяйки се в изключителна прелест и много добрини, каквито хората не могат и да очакват. Морно разказва за един от най-известните лекари в Щатите, който е получил дарбата да оперира без кръв, без упойка и без пациентът да усеща болка, когато скалпелът отваря тялото. Разказва за собствените си финансови удари, които е направил при конни наддавания благодарение на духове приятели, които са му показали в сън три дни преди състезанието конете победители. Разказва и за топ адвокат на Щатите и начина, по който е успял да извади от затвора топ престъпници с чисти досиета. Говори с имена и от първо лице единствено число. Роджър Морно е убеден, че християните от всички деноминации, било то православни, католици, протестанти, всички те са части на Христовото тяло, духовни камъни, които се съграждат в общ дом за прослава на Бог.
Подробности в печатното издание
Вижте интервюто с Морно от две части:
Част 1
Част 2


maintext:
Опашка от гости се изви пред „Стройкомерс” за имения ден на дупнишкия бизнесмен Д. Аттарян, Ст. Петров му пя оперна ария
Бизнесменът инж. Даниел Аттарян едва свогна да приема поздрвления за имения си ден, пред модерния офис на „Стройкомерс” се изви опашка от гости. Бзнесменът посрещна празника в деня на св. пророк Даниил на патерица.
Подробности в печатното издание


maintext:
Асовете на „Боровец“ Антон Томов и Георги Морунов заслужиха сребърни отличия за купа „Юлен“
Перспективните самоковски скиори Антон Томов и Георги Морунов откриха по впечатляващ начин състезателната година в алпийските дисциплини. В първото състезание за сезона – слалома за купа „Юлен“ в Банско, двамата спечелиха сребърни медали съответно при 16 и 14-годишните момчета и дадоха заявка за успешен сезон.
Томов и Морунов дори бяха близо до титлата, като секунди ги разделиха от първата позиция и златното отличие. Все пак с прекрасното си преминаване покрай колчетата и демонстрираната отлична техника представителите на клуб „Боровец“ заслужиха мястото си на подиума.
На косъм от медалите – на 4-то място, останаха Никол Николова при момичетата до 16 г. и Мартина Иванова при 14-годишните. Пети в своите възрастови категории пък се наредиха Симона Скробанска (до 16 г.), Белослава Маджарова (до 14 г.) и Стефан Ярловски (до 14 г.). Девети при 16-годишните пък завърши състезанието Георги Конярски.
След края на надпреварата призьорите получиха и предметни награди от организаторите, а усмивките на всички дълго време не слязоха от лицата им. След няколкодневна почивка асовете на „Боровец“ продължават с участията си в следващите спортни прояви от календара на родната федерация по ски.
На снимката: Томов (вляво) впечатли с представянето си в Банско


maintext:
Студентката Моника Валентинова от Кюстендил открадна телефон за 500 лв., избра условна присъда заради гаджето си в Бургас
Студентка от Кюстендил избра условната присъда пред пробация заради гаджето си в Бургас. Моника Валентинова бе изправена пред Районния съд под Хисарлъка за кражба на мобилен телефон за близо 500 лева. Второкурсничката в УНСС задигнала апарата от магазин за луксозни кожени аксесоари в центъра на града. Младата жена се призна за виновна и поиска споразумение с прокуратурата, с което се съгласи съдийката Мая Миленкова.
„Склонна съм да постигна споразумение с Районна прокуратура. Имам приятел в Бургас и за да мога да бъда при него, приемам условното наказание. Признавам се за виновна, няма да давам обяснения. Доброволно подписах споразумението. Разбирам неговите последици и ги приемам. Декларирам, че се отказвам от разглеждане на делото по общия ред“, заяви Моника пред съда. На 6 юни тази година тя отнела телефон модел М4 AQUA на стойност 439 лева от Светлана Иванова, докато последната пазарувала в магазин на главната улица „Цар Освободител“.
Така на Моника ще й се наложи да изтърпи наказание лишаване от свобода за срок от три месеца, изпълнението на което се отлага за изпитателен срок от три години. Второкурсничката ще плати и 77 лева разноски по делото по сметките на Областната дирекция на полицията. Определението подлежи на обжалване и протестиране на втора инстанция пред Кюстендилския окръжен съд в двуседмичен срок.


maintext:
На тържествена церемония кметът д-р Вяра Церовска връчи приза „Спортист №1 на Перник за 2016 година” на бореца Николай Байряков
Втора се нареди джудистката Виктория Павлова, а трети – волейболистът Мартин Симеонов
Вие прославяте името на Перник не само на национално, но и на международно ниво, като град, в който се ражда и се развива спортът, заяви кметът Церовска
Борецът Николай Байряков от СК „Миньор“ е спортист №1 на Перник за 2016 година. Той беше класиран чрез гласуване в традиционната анкета на общината и местните журналисти от общо 21 номинирани спортисти за своите постижения през годината. Призът му беше връчен на официална церемония в Двореца на културата от кмета на община Перник Вяра Церовска. На събитието присъстваха и заместник-кметовете Севделина Ковачева, Денислав Захариев, Владислав Караилиев и Йордан Павлов, които участваха в награждаването на победителите. Церемонията беше уважена още от народния представител Ирена Соколова и заместник-министъра на младежта и спорта Асен Марков, председателя на Общинския съвет Иво Савов и заместник-председателите Румяна Гьорева и Петър Първанов, общински съветници, представители на спортни клубове и дейци на спорта. Николай Байряков е роден в Пазарджик. Първият му треньор е Георги Петков. Състезава се последователно за „Локомотив” (Пловдив) и НСА „Академик”. В момента е в отбора на „Миньор” (Перник). Сред значимите му успехи през годините са 2-ро място на международния турнир „Дан Колов и Никола Петров” през 2012 и 2014 година. През 2016 г. Байряков си спечели квота за Олимпийските игри в Рио с
победа в квалификационния турнир по борба в сръбския град Зренянин. На олимпиадата българинът се класира на пето място в категория до 85 кг. Сред победите му през годините са и златните медали от международния турнир „Никола Петров” и от държавното лично първенство.
Останалите призьори са:
Спортист №2 Виктория Павлова – джудо и самбо
Спортист №3 Мартин Симеонов – волейбол.
Спортист №4 Даниел Александров – борба класически стил.
Спортист №5 Емилия Михайлова – тенис на маса.
Спортист №6 Александра Накова – джудо и самбо.
Спортист №7 Василена Йорданова – таекуондо ITF.
Спортист №8 Елис Гури – борба класически стил.
Спортист №9 Иван Георгиев – таекуондо ITF.
Спортист №10 Светослав Борисов – ръгби.
Богдан Велинов грабна приза за ветерани.
Милен Грозев и Росен Седефчев бяха отличени в категорията „Спорт за хора със зрителни увреждания”.
Призът за треньор на 2016 г. Беше присъден на Иглика Милентиева-Чакова – джудо, самбо, сумо.
„Измина още една спортно-състезателна година. Тя беше изпълнена с много турнири и състезания за малки и големи. Приключва и тази хубава вечер, на която благодарим на вас – спортистите на Перник – за вашия труд и успехи. Вие прославяте името на Перник не само на национално, но и на международно ниво, като град, в който се ражда и се развива спортът. Благодарим ви и се гордеем с вас. Пожелавам ви много здраве, дълги години активно присъствие в спортния живот на града ни, страната и чужбина”, сподели кметът Вяра Церовска и пожела весели празници на всички.
В края на церемонията беше направена и традиционната обща снимка с призьорите и кмета.


maintext:
Плевнелиев: Радев не е проруски политик, Борисов по-скоро да издигне кандидат за еврокомисар
60% от българите биха избрали ЕС пред Русия, твърди държавният глава
Президентът Росен Плевнелиев призовава за „ясно формулиран консенсус“ между политическите сили в България по отношение на избора на новия български представител в Европейската комисия. Това казва той в интервю за германския вестник Frankfurter Allgemeine Zeitung, съобщиха от прессекретариата на държавния глава.
„Апелирам към правителството в оставка на Бойко Борисов, да излъчи възможно най-скоро кандидат. В противен случай такова решение ще може да бъде взето едва след следващите парламентарни избори“, подчертава Росен Плевнелиев.
Пред германския вестник президентът Плевнелиев отхвърля твърденията, които тълкуват победата на Румен Радев на президентските избори през ноември като знак за политическо сближаване на България с Кремъл.
„Това е преувеличено. Социологическите проучвания показват, че 60% от българите биха дали превес на ЕС, ако биха били изправени пред избора между него и Русия“, заявява държавният глава.
„Румен Радев беше избран за президент на демократични и честни избори и то с впечатляващо мнозинство. Освен това Радев обяви по време на предизборната си кампания многократно и ясно своята евроатлантическа позиция“, добавя още Росен Плевнелиев.
Силата на ЕС е в 500-те милиона граждани, които знаят в коя Европа те и техните деца биха искали да живеят. Най-силното оръжие на Европа са демокрацията, правовата държава и това, че сме изградили едно пространство, в което хората са свободни, казва президентът. Той подчертава, че ЕС не трябва да позволява тези достижения да бъдат отнети и призовава за по-тясна интеграция, там където сближаването има смисъл и е от полза.
„В Европа имаме нужда от общи усилия в онези области, които засилват мира и сигурността, например при свързването на мрежите за пренос на енергия. Също така не би трябвало отделни членове на ЕС поради краткосрочни икономически или политически изгоди да се отклоняват от общата европейска политика по отношение на Русия“, е позицията на държавния глава. Според президента е напълно неприемливо провеждането или подкрепата за политика, в която правилата не важат за силните, както и за преначертаването на граници от позиция на силата.
„Ние българите имаме в историята си болезнен опит с подобна политика: На Берлинския конгрес през 1878 г. от страната ни са отнети големи територии с българско население. Тази политика е продължена и през двете световни войни чак до конференцията в Ялта, когато без да бъдем питани, сме били предадени на комунизма за 45 години“, припомня президентът. Той подчертава, че от този исторически опит България в никакъв случай не е срещу Русия, но не приема някои черти на сегашната руска политика.
Президентът Плевнелиев отново предупреждава за опити да се подкопаят отвътре основите на ЕС, чрез подкрепа за ултра-националистически партии.
„Има много признаци за руско финансиране на антиевропейски партии и медии в България, както в други държави от ЕС. Да вземем например честите срещи, които такива националистически антиевропейски партии провеждат именно в Москва. В България на публични мероприятия на такива организации понякога се развяват повече руски, отколкото български знамена“, посочва Плевнелиев. Той припомня, че на проведен у нас референдум гражданите се обявиха за драстично съкращаване на партийното финансиране, включително и за провеждането на предизборните кампании и това поставя въпроса за начина, по който партиите ще се финансират в бъдеще. Президентът изразява надежда българските политици „да не допуснат партийното финансиране да стане зависимо от непрозрачни интереси“.
Снимка:
Росен Плевнелиев


maintext:
Глобиха с 3000 лв. стопанина на хотел „Мурите” крй Разлог Стоян Стоянов за наемане на работа на непълнолетни лица
Председателят на туристическия бизнес в Банско Малин Бистрин: От 80 проверени хотела само един служител бе хванат без трудов договор
Няма работещ персонал без трудови договори в хотелските комплекси в Банско, хванат е само един-единствен служтел, заяви пред „Вяра” председателят на туристическия бизнес в града и общински съветник Малин Бистрин. Той уточни, че това е и констатацията на инспекторите от Инспекцията по труда в Благоевград, които проверявали хотелите допреди няколко дни. „Проверките им приключиха на 14 декември.
От проверяващите бяха проверени общо 80 хотела, избрани на свободен принцип. Само в един от тях бе установен служител без трудов договор. За съжаление обаче не мога да разкрия името му, тъй като и аз самият не съм наясно точно за кой хотел става въпрос. Трябва да подчертая, че изумлението на инспекторите от трудовата инспекция бе изключително голямо след приключване на проверките. Те дойдоха при мен и възкликнаха – не очаквахме, че при многото обиколки, които направихме, ще установим само една нередност”, коментира Малин Бистрин. Не такова е положението обаче в съседния на Банско град Разлог, където фирма „Елерокс Мениджмънт“, представлявана от бизнесмена Стоян Стоянов и стопанисваща хотел „Мурите“ в м. Бетоловото, отнесе две глоби в общ размер на 3000 лв. за наемане на работа на непълнолетни лица. Заради нарушението на фирмата са издадени две наказателни постановления и са й наложени две санкции, всяка по 1500 лв., от Инспекцията по труда в Благоевград. Те бяха обжалвани в съда, но потвърдени от разложките магистрати, които ги счетоха за правилни и законосъобразни.
Фирмата е получила солидните глоби, след като Инспекцията по труда стартирала проверка на хотел „Мурите”, при която са установени две непълнолетни лица, които били наети като работници, но без да имат сключен трудов договор и без фирмата да е получила разрешение от Инспекцията по труда да наема такива лица на работа. По време на проверката зад бара до външния басейн на хотела инспекторите заварили непълнолетно момче, което било в работно облекло – черен панталон, бяла риза и черен елек, и приготвяло напитки, които били разнасяни от сервитьорите. Непълнолетно момиче е било установено пък в ресторанта на хотела. То също било с работно облекло и зареждало масите в обекта.
Припомняме, че през месец май тази година фирмата на Стоян Стоянов отново отнесе глоба в размер на 500 лв. заради разлика в касовата наличност на рецепцията на хотела и фискалното устройство в размер на 59,90 лв.
Името на небезизвестния бизнесмен в Разложко Стоян Стоянов нашумя през последните години покрай скандалите с обработваемите земи и отпускането на субсидии. Стоян Стоянов многократно беше замесван в схеми заедно с дясната си ръка Стефан Донев и бившата кметица на Бачево Соня Кулинчева. Името на една от фирмите на Стоянов – „Био ферма Мурите” ЕООД, през 2014 година беше публично оповестено от Министерството на земеделието и беше сред засечените от ведомството, разделили изкуствено нивите си на малки стопанства с единствената цел да получат по-високи субсидии.


maintext:
Бюджет 2016 от 35 млн. лв. класирано като най-доброто решение на ОбС-Кюстендил, съветникът С. Стоилов: Улиците са за ремонт
Приемането на бюджета на община Кюстендил за 2016 г. от около 35 млн. лв. е било най-важното решение, прието от ОбС, според БДЦ съветника инж. Стоян Стоилов, който всъщност не подкрепи предложената финансова рамка.
На второ място той класира рефинансиране на облигационния заем, изтеглен от администрацията през 2008 година в размер на 6,5 млн. лева за строителството на Медико-балнеологичния комплекс „Свети Иван Рилски“.
Подробности в печатното издание


authors: На Официална Церемония В Многофункционалната Спортна Зала В Дупница На Година От Часа Ще Бъдат Наградени Десетте Най-Добри Спортисти На Общината За Изминалата Година.

title: Официална церемония по награждаване Спортист на годината за 2016 година на Дупница на 28.12., сред претендентите са Христо Джонев, Луйза Захариева, Тодор Георгиев, Александър Джорджев и др.

maintext:
На официална церемония в многофункционалната спортна зала в Дупница на 28.12. 2016 година от 11.30 часа ще бъдат наградени десетте най-добри спортисти на общината за изминалата 2016 година.
Организатори на събитието са Община Дупница и Асоциацията на спортните клубове.
На церемонията ще присъства кметът на общината Методи Чимев, председателят на общински съвет Ивайло Константинов, общински съветници, членове на Постоянната комисия „Образование, култура, младежки дейности и спорт” на Общински съвет, председатели и представители на спортните клубове, които развиват дейност на територията на общината, директорите на училищата и представители на бизнеса и местните медии.
Класацията на 10-те най-добри спортисти на община Дупница за 2016 година е определена от Асоциацията на спортните клубове, съвместно с членовете на постоянната комисия „Oбразование, култура, младежки дейности и спорт“ на Общински съвет – Дупница и медиите на местно ниво.
Клуб “ Гладиатор “ кани да присъстват всички свой фенове, спортистите, както и техните родители, роднини и приятели. Нека да напълним залата и да аплодираме състезателите, които са дали своя принос за славата на града ни, каза треньорът Христо Михалчев. Той се гордее с възпитаниците си Христо Джонев, Луйза Захариева, Тодор Георгиев, Александър Джорджев, които са основните претенденти за титлата.


maintext:
Три коли се удариха край Железница, 54-годишен благоевградчанин с комоцио в болница, млада санданчанка се размина с уплахата
Колите са с материални щети
54-годишният благоевградчанин Иван М. е настанен за лечение в МБАЛ – Благоевград след катастрофата край Симитли. Тежкият пътен инцидент стана вчера около 20:40 часа на главен път Е-79 в района на село Железница.
От OД на МВР – Благоевград уточниха, че лек автомобил „Фолксваген Каравел“ с 22-годишен водач от с. Черешица, общ. Кърджали, движейки се в посока от Симитли към Благоевград, при изпреварване навлиза в лентата за насрещно движение и се удря странично в движещ се по нея лек автомобил „Ауди“ с 27-годишен водач от Русе, който от удара се завърта и се удря челно в лек автомобил „Фолксваген Голф“ с 54-годишен водач от Благоевград, движещ се след лекия автомобил „Фолксваген Каравел“.
В резултат на инцидента са пострадали: 26-годишна жена от Сандански, пътуваща в лекия автомобил „Ауди“, която след извършен медицински преглед е освободена за домашно лечение; водачът на лекия автомобил „Фолксваген Голф“, който след извършен медицински преглед е освободен за домашно лечение; и 54-годишният Иван М. от Благоевград, пътуващ в лекия автомобил „Фолксваген Голф“, който е настанен в МБАЛ-Благоевград с комоцио и без опасност за живота.


maintext:
Машина смаза до смърт 51-год. Стефан Митев при трудова злополука в рудник „Бобов дол“
51-годишният миньор Стефан Митев е загиналият по време на работа в рудник „Бобов дол“ на „Въгледобив Бобов дол“ вчера сутринта. Мъжът е бил притиснат от машина, разтоварваща въглищата.
Подробности в печатното издание


maintext:
Райна пее в Банско и на Кулата на Нова година, хонорарът й паднал от 3500 лв. на 2000
Райна най-накрая се хвана за работа. След като посвети цяла година на това, което италианците наричат долче вита, македонското девойче от няколко седмици пак се е върнало към сцената. Говори се, че шефът й Митко Димитров бил поставил ултиматум – или се хваща за работа, или я изхвърлят от фирмата, пише „Уикенд“.
В родния на певицата Сандански твърдят, че тя била пръснала всичките си пари по екскурзии в чужбина. През 2016-а тя обиколи света, като скачаше от една екзотична дестинация в друга и се прибираше в България само за по седмица-две, преди да зачезне отново за месеци. Кръщелницата на Ванга посети Латинска и Северна Америка, Африка, Азия и доста държави в Европа, някои от които уважи по няколко пъти. В продължение на месеци тя не приемаше никакви оферти за участия. За сметка на това се наслади подобаващо на живота, като между другото съчета едно от пътуванията си – до САЩ, с изнасянето на два концерта пред българската общност там. В началото на годината македонката извиваше глас срещу 3500 лева на час, а сега приемала и оферти за 2 бона.
Една от последните й изяви например беше в карловското село Соколица. Преди това певицата показа как танцува салса на частно парти в хотел в Севлиево, докато гостите му блажено хапваха от сервирана по масите вечеря. Тя e работила дори на Коледа, когато е приела оферта от хотел в Банско. На Нова година пък има две участия – в Банско и в Кулата.


title: Откраднаха луксозен джип БМВ на чужденец пред хотел Лавина в Банско

maintext:
Луксозен джип БМВ, собственост на чужденец-турист в Банско изчезна, въпреки полицейската блокада в града под „Тодорка“. Автомобилът бил оставен на съхранение на паркинг пред хотел Лавина, където семейството гръцки туристи били отседнали. Рано сутринта на Стефановден собственикът вдигнал по тревога управата на хотела и полицията. Колата е обявена за издирване.
Любопитното в случая е, че Банско в момента е истински „Биг брадър“, окупирано на входовете и изходите от камери, полицейски патрули и Жандармерия, но явно автокрадците не се страхуват от присъствието на органите на реда и действат безкомпромистно.
Напоследък джипове БМВ са любими на автоджамбазите, много лесно се отключват и запалват. Полицията смята, че точно тези автокрадци са абсолютни майстори по ключалките и са трудно уловими.
Подробности в печатното издание.


maintext:
Съветничката Даниела Симова от Дупница празнува имен ден с първородния си внук Даниел
Общинската съветничка от ГЕРБ и бизнесдама инж. Даниела Симова от Дупница празнува имен ден заедно с внука си адаш Даниел. Тя и съпругът й се радват на първи внук, като Симова обяви, че е най-щастливата именичка.
Дъщерята и зетят на Даниела Симова кръстиха първата си рожба на нея. Така имениците в семейство Симови вече са двама -внукът Даниел и младата баба Даниела.
Снимката
Инж. Даниела Симова вече празнува имения си ден заедно с внука Даниел.


maintext:
След катастрофа край Дяково, оперираха спешно 28-годишна жена
Снощи при ПТП на главен път Е-79 е пострадала 28-годишна жена, информират от пресцентъра на полицията. Тя е била пътничка в лек автомобил „Фолксваген Поло“. Шофьорът на автомобила е загубил контрол и се е ударил косо с насрещно движещ се лек автомобил от същата марка Фолксваген“. Пострадалата е настанена в дупнишка болница, като се е наложила спешна операция. Произшествието е възникнало в района на с. Дяково, като пробите за употреба на алкохол на водачите са отрицателни.
Подробности в печатното издание.


maintext:
Изправят на подсъдимата скамейка бившия полицай Георги Прегьов за измама в Лондон
Районна прокуратура – Благоевград внесе за разглеждане в съда обвинителен акт срещу Георги Прегьов за измама. Бившият полицай ще застане на подсъдимата скамейка, като предстои насрочване на делото от съда.
Престъпното деяние било извършено на 06.12.2012 г. в Лондон. Обвиняемият Прегьов въвел в заблуждение двама български граждани от гр. Троян, че издадените им индивидуални референтни номера (национални осигурителни номера – NIN), с които разполагали, за да работят в Кралство Великобритания, са невалидни. С цел да набави за себе си имотна облага той ги убедил, че следва да им бъдат издадени нови такива срещу 300 британски лири, което не отговаряло на реалната действителност.
В резултат на измамата обвиняемият набавил за себе си парични средства.


maintext:
Съдят брата на зам.-кметицата Люба Кленова за купуване на дървесина с фалшиви документи, Стоян: Не съм криминално проявен, нямам нищо общо
С пушка в еротик клуб „Бони“ в Боровец Кленов си разчисти бързо сметките през 2014 г. с опоненти
35-годишният Стоян Кленов от Самоков отива на съд за купуване на дърва с фалшив документ. Стоян Кленов е брат на заместник-кмета на Самоков Люба Кленова, която отговаря за туризма, а преди това тя работеше като маркетинг директор в „Бороспорт” АД. Кленов е управител на дърводобивна фирма „Клен Лес“.
Подробности в печатното издание


maintext:
При -51°С жителите на Сургут ядат сладолед и карат велосипеди (ВИДЕО)
21 декември бе най-студеният ден за последните 10 години
Термометрите в града достигнаха до -52° C. В Сургут (2150 км североизточно от Москва) тези дни е аномално студено. 21 декември бе най-студеният ден за последните 10 години. В региона бе регистрирана температура до -62°C, съобщава информационната агенция URA.ru. Местните жители споделят снимки и видеа в социалните мрежи, показвайки как те живеят при такива условия.
Жителят на Сургут Игор Лазарев публикува в YouTube видео, на което се вижда как той при -51°C яде ескимо и се люлее на люлка. Както отбелязват хората в коментарите си, сладоледът би трябвало да е по-топъл от въздуха навън, защото той е изваден от фризер с температура около нула градуса.
Видео:


title: Кирил Николов - Дизела триумфира като победител на държавното по ски алпинизъм на Боровец

maintext:
Кирил Николов – Дизела триумфира като победител на държавното по ски алпинизъм на Боровец
Кирил Николов не остави никакъв шанс на противниците си в полите на Рила
Шампионът по планинско бягане Кирил Николов – Дизела спечели титлата в скоростното изкачване на държавното първенство по ски алпинизъм за мъже, състояло се на писта „Ястребец 1“ в курорта Боровец. Дизела измина коварното трасе за 41,37 минути, което бе отчетено като най-бързото време за преминаване на пистата в историята на републиканския шампионат.
Постигнатия от Николов рекорд все пак е условен, тъй като маршрутът има леки промени в годините във връзка с изменящите се метеорологични условия. Разликата между национала и втория класирал се участник Никола Петков бе около 90 секунди. Редно е да се отбележи обаче, че Петков се състезава едва от миналата година. Иначе двамата с Кирил Николов са представители на СК „Вертикален свят“.
При юношите пък над всички бе младият и талантлив Петър Иванов. Шампионът по спортно катерене не срещна особени затруднения, изминавайки дистанцията за 32 мин. Талантът изпревари с минута и 10 сек първия си подгласник Светослав Чалъков.
За победителите ръководството на Българската федерация по катерене и алпинизъм (БФКА) бе осигурила интересни предметни награди, което зарадва призьорите и техните почитатели.


maintext:
Как клиентът може да сравни дали предлаганата от вас цена е най-добра на пазара?
Рубрика „Свободен пазар на електроенергия, Вие питате – ЧЕЗ отговаря“
От 1 април 2016 г. всеки потребител, включително и битов, има право да излезе на свободния пазар на електроенергия и да смени доставчика си на ток. Процесът на пълното отваряне на пазара има своите предимства, но крие и някои рискове за клиентите. В тази връзка стартираме рубриката „Свободен пазар на електроенергия, Вие питате – ЧЕЗ отговаря“. Ще очакваме Вашите въпроси на редакционния имейл: [email protected] , по пощата на адрес: гр. Дупница, ул. „Христо Ботев” 43. Надяваме се да Ви бъдем полезни.
Право на клиента е да се свърже с други търговци на електроенергия и да поиска оферта от тях. При сравнение на предоставени от други търговци оферти трябва да се обърне специално внимание на няколко елемента от офертата. Да се внимава дали се сравняват цени с едни и същи компоненти, преди всичко дали предложената по-ниска цена е с включена компонента „Задължения към обществото“, дали има включени разходи за балансиране. При сравнение на офертите трябва да се разглежда не само цената, но и всички останали условия, включително и договора, и фактурата. Важно е да се обърне внимание на това какви задължения поема клиентът съгласно предоставения договор, как и в какви срокове ще трябва да заплаща консумираната електрическа енергия, как ще получава информация за реалното си потребление.
Моля, при всяка отделна публикация, накрая задължително /може и в каре/ да присъства този текст:
Подробна информация за свободния пазар на електроенергия и оферта от „ЧЕЗ Електро България“ АД потребителите могат да получат на сайта на ЧЕЗ (www.cez.bg) в секция „Свободен пазар“, на денонощната телефонна линия на компанията – 0700 10 010, на имейл [email protected] или в Центровете за обслужване на клиенти на ЧЕЗ.


title: 34-годишен от Дупница спипан с хероин

maintext:
34-годишен от Дупница спипан с хероин
34-годишен дупничанин са задържали вчера бобовдолски полицаи за притежание на високо рисково наркотично вещество. Опаковката е съдържала 2.3 грама хероин. Видът на наркотичното вещество е установен с полеви наркотест. Срещу задържания В.Т. е започнато досъдебно производство в РУ Бобов дол, уведомен е дежурен прокурор. В хода на проверката трябва да стане ясно дали наркотикът е за собствена употреба или предназначен за продажба.
Подробности в печатното издание.


maintext:
Бизнесменът Коко Динев се замогна, покани певицата с хонорари от рода на 20 000 евро Ана Виси да пее в заведението му
Бизнесменът от Сандански Коко Динев явно е преодолял финансовите проблеми, които го мъчеха. Няма как иначе да тълкуваме факта, че си е позволил да покани една от най-големите гръцки звезди – Ана Виси, да пее в заведението му.
Певицата, която е родена в Кипър, ще извие глас там на 28 декември. С новината се похвали лично половинката на Динев – Емилия. Тя качи линк към събитието в официалната си страница във фейсбук и покани феновете си да отидат. Хонорарът на певицата е сред трите най-високи в Гърция заедно с тези на Деспина Ванди и Кети Гарби. Смята се, че той достига до 20 000 евро на вечер. Виси пък не приема да пее някъде за под 10 бона.
Гъркинята е една от любимите изпълнителки на половинката на Коко Динев – Емилия, пише bgdnes.bg. Неведнъж на свои участия попфолк певицата е изпълнявала някои от големите хитове на Ана Виси.


maintext:
Райчо Цветин от Бобошево: Порои срутиха половината от пътя за Доброво, Скрино и Кюстендил, кметът Маринов спи ли?
Порои срутиха половината от пътя за Доброво, Скрино и Кюстендил, алармира в писмо до кмета Крум Маринов общинският съветник Райчо Цветин, но отговор не е получил в продължение на повече от месец, а проблемите остават нерешени.
Вследствие последните поройни дъждове са възникнали свлачища на територията на община Бобошево. Между селата Доброво и Скрино върху свързващия ги път на няколко места поради силно пресечения релеф и преовлажняване са се срутили предимно скални маси, примесени с пръст.
Подробности в печатното издание


maintext:
Взривиха банкомата в Гърмен, ударната вълна потроши стъкла на заведения и сгради
Има откраднати пари, според непотвърдена информация полицията по петите на дръзките обирджии
Взрив на банкомат разтърси из основи цял Гърмен. Крадци похитиха през изминалата нощ около 3 часа сутринта банкомата на ДСК в Гърмен. Силната ударна вълна от взрива е изпочупила стъклата на съседни заведения и сгради. През целия ден вчера достъпът до клона бе ограничен и до него достъп имаха само униформени и разследващи антимафиоти. Вчера не стана ясно дали от взривения банкомат липсват пари и каква е евентуалната сума, плячкосана от дръзкия обир, казаха от полицията. Целият площад на селото бе посипан със стъкла, районът бе отцепен, докато от прокуратурата и специалните служби установяваха вида на взривното вещество.
Според непотвърдена информация има открадната сума пари от взривения банкомат в Гърмен. За случая е уведомена Районна прокуратура-Гоце Делчев.
Това е поредното посегателство на банкомата на Банка ДСК в Гърмен. През 2015 г. машината бе изкъртена от постамента й с помощта на въжета и издърпана с автомобил. Откраднатата тогава сума бе около 60 000 лева, до момента извършителите не са открити.


title: Кукловодите от Благоевград отпразнуваха в аванс Нова година, шефката Мария Райнова не дойде - имала грип

maintext:
Кукловодите от Благоевград отпразнуваха в аванс Нова година, шефката Мария Райнова не дойде – имала грип
Най-активните на дансинга бяха Валентина Георгиева, Елеонора Кулинска, Юлия Каражова, Ана Секулова и Меглена Методиева
С бурно парти колективът на Кукления театър в Благоевград посрещна в аванс коледно-новогодишните празници. Купонът на театралите не бе уважен единствено от шефката Мария Райнова, която се оправдала, че има грип. Пред колегите си тя уточнила, че от няколко дни е с остри ставни болки, кашлица, висока температура и чревно неразположение, научи „Вяра”. Отсъствието й обаче не попречи на кукловодите да прекарат една незабравима вечер с много песни, веселие и танци. Сред най-активните на дансинга бяха Валентина Георгиева, Елеонора Кулинска, Юлия Каражова, Ана Секулова и Меглена Методиева. Дамите буквално взривиха от хора заведението и нагряха дансинга на макс и така скриха в малкия си джоб мъжката им половина от колеги, които пък неуморно вдигаха наздравици от масите. „Да пием за хубавите моменти заедно, за настоящето, за веселите турнета, за детските усмивки, за сплотеността, за изкуството, защото то е вечно и всеки, докоснал се до него, се увековечава”, бяха само чест от емоционалните наздравици на празнуващите. Купонът продължи до късните вечерни часове на нощта и завърши с песни призори.


maintext:
Магазин „Адела” в жк „Бистрица” в Дупница порасна, шопинг маниаците пазаруват изгодно козметика, перилни препарати и дрехи на 245 кв.м
Собственикът Николай Златарски вложил 100 000 лв. в богато заредения магазин, дари почистващи препарати за 1000 лв. за детското отделение на общинската болница, призна: За да има, човек трябва и да дава
Собственикът на верига „Адела” Николай Златарски разшири магазина си в жк „Бистрица” в Дупница. Хората вече наричат разширения магазин кварталния МОЛ. Златарски инвестирал над 100 000 лв. в магазина и е насочил усилията си да удовлетвори всички потребности на клиентите си.
Сега „Адела” посреща клиентите си със страхотни намаления. Скъпите продукти на немската марка „Нивеа”, „Адидас” и „Дева” в магазина са на половин цена. Комплектите вървят на цени между 6,95 лв. и 10 лв. Най-новите продукти на фирмите са първи на щандовете на „Адела” и винаги са на промоционални цени.
В новата по-голяма „Адела” има кът за всеки. Обособен е детски сектор със стоки за най-малките, има и отделни сектори за дамите и мъжете.
Перилните препарати са на цени без конкуренция и направо удрят в земята големите търговски вериги в Дупница. В „Адела” могат да се намери целият асортимент от течни и прахообразни препарати за пране на българския пазар, както и омекотители за пране с неповторими аромати. Перилните препарати от щанда на „Адела” се справят с всички замърсявания по дрехите и осигуряват дълготраен аромат.
Богатият асортимент от продукти е гарниран с отлично обслужване от служителките на Златарски. Управителката Цветелина Борисова работи в магазина от самото му откриване преди 5 години.
„Когато дойдох, магазин „Адела” се простираше на 20 квадрата. Аз бях сама и обслужвах жителите на жк „Бистрица”. Сега магазинът се простира на 245 квадрата. Моят любим щанд е този с парфюмите. Имаме най-различни, сред тях на „Роберто Кавали” и на почти всички холивудски звезди. Въпреки че не са оригинални, те са много трайни и нашите клиенти са доволни. Сред клиентите ни има много състоятелни хора, които обаче предпочитат нашите парфюми”.
Сред клиентите на „Адела” е проф. д-р Васил Жечев, бивш ректор на колежа по туризъм в Благоевград. Той е очарован от обслужването на 25-те млади момичета в търговската верига и им е направил бляскава оферта. Момичетата на „Адела” могат през следващата учебна година да учат в колежа на половин цена.
„Радвам се, че имам за работодатели едно от най-хубавите семейства в града. Те са изключително коректни, заплатата ми никога не е закъсняла, а освен това се радвам и на бонуси. Чувствам се оценена и доволна”, каза още Цветелина Борисова. Николай Златарски и съпругата му Шери направиха дарение под формата на ваучер за детското отделение в общинската болница за перилни и почистващи препарати. „За да има, човек трябва да дава. Щастлив съм, като давам, не само като получавам”, каза Николай Златарски.


maintext:
ОбС – Дупница каза „да” на управителя на МБАЛ „Св. Иван Рилски” д-р Вл. Миков за спасителен кредит до 1 млн. лв., кметът Чимев: Без тези пари болницата затваря през януари
Заради натрупан дълг от 200 000 лв. за ток ЧЕЗ запорира сметките на болницата, за Коледа пари ще има само за медицинските сестри, лекарите остават без заплати
Д-р Миков обеща: Оптимизирам щата, свивам парите за заплати от 267 000 на 217 000 лв., с икономиите от 50 000 лв. ще си покриваме вноската по заема
Кметът Чимев: Проблемът е на цяла Дупница, не продаваме домати и хляб, въпросът е здравето на хората и дали искаме да имаме болница
Д-р Владислав Миков
ОбС – Дупница одобри искания от новия управител на общинската болница „Св. Иван Рилски” д-р Владислав Миков кредит в размер до 1 млн. лв. На сесията стана ясно, че без парите лечебното заведение ще спре дейността си до средата на януари, тъй като са натрупани задължения към доставчици, а персоналът е без заплати.
Д-р Владислав Миков обяви, че болницата е осъдена и сметките са запорирани от ЧЕЗ заради дължими суми за една година назад в размер на 200 000 лв. Заведено е изпълнително дело за принудително събиране и е наложен запор на вземанията по договорите на болницата със здравната каса.
Лечебното заведение е получило 90 000 лв. от здравната каса този месец и парите са отишли директно в ЧЕЗ за погасяване на дълга. Това оставя служителите – общо 320 души, без заплати за Коледа. Доктор Миков е успял да задели съвсем малка сума, с която да даде по 200-300 лв. на медицинските сестри и помощния персонал. Лекарите няма да получат заплати този месец, вероятно и следващия, стана ясно от изявленията на д-р Владислав Миков и заместника му – общинския съветник Крум Бонев.
Изключително тежкото финансово състояние на болницата, което д-р Миков представи пред ОбС с реални цифри, мотивира съветниците да дадат съгласие да се тегли кредит в размер до 1 млн. лв. Кредитът ще бъде обезпечен с бъдещи вземания на болницата от здравната каса. При недостиг ще бъде направена ипотека на сградата на бившата транспортна болница.
Управителят д-р Миков обяви пакет от мерки за стабилизирането на болницата. Сред идеите му са оптимизиране числеността на персонала. Той съобщи, че в момента нужните пари за заплати в са малко над 270 000 лв. на месец. Миков беше категоричен, че ще свие сумата с над 50 000 лв., което на година прави 600 000 лв. икономии. Доктор Миков обеща да увеличи същевременно обема на работа.
Най-засегнат от докладната записка беше лидерът на ОДБ Костадин Костадинов, който е финансов директор на частната болница в Дупница, четири пъти взема думата в опит да спре гласуването.
Кметът Методи Чимев обясни, че без кредита общинската болница трябва да затвори още през януари. Градоначалникът изрази увереност, че ако д-р Владислав Миков се придържа към стратегията си за болницата, в рамките на 1 година тя може да се стабилизира.
„Болницата не е в неспасяемо състояние, тъй като може да акумулира достатъчно средства от здравната каса и ако се спрат кражбите, аферите и назначенията по шуробаджанашка линия, всичко ще е наред”, каза кметът.
100 000 лв. за година струват на лечебното заведение само здравно неосигурените пациенти, стана ясно на сесията.
Междувременно съветниците се спречкаха за това кой е виновен болницата да натрупа дълг от около 1 млн. лв. Според д-р Кирил Кирилов и д-р Крум Бонев вината е изцяло в избора на Росен Тимчев за временен управител. Докторите коментираха, че Тимчев е продънил касата чрез 90 граждански трудови договора. Те бяха подкрепени от Костадин Костадинов, като поведението му разгневи съветника от ГЕРБ Йордан Йорданов, който избухна от място с разобличителна критика: „Кой избра Росен Тимчев? Трябва да се знае. На председателски съвет той беше предложен от Костадин Костадинов, Пламен Соколов, д-р Кирил Кирилов, д-р Лорета Николова и Емил Христов. Искам това да се знае. На мен ми падна ченето, в този момент погледнах председателя Ивайло Константинов, според мен и той беше изненадан. Кой тук държа реч, че майката на Тимчев била професор, че баща му бил не знам какъв. Кой държа речи в негова възхвала – именно Лорета Николова и Костадин Костадинов”, припомни Йорданов.
Йордан Йорданов от ГЕРБ се нерви на Костадин Костадинов, защото лично предложил Росен Тимчев за управител, подкрепила го и Лорета Николова, Пламен Соколов, а не от ГЕРБ последни научили.
„Признавам, аз го предложих и аз гласувах за него. Съжалявам”, каза финансовият директор на частната болница Костадин Костадинов. Лорета Николова обаче се измъкна, като каза, че може и да е похвалила Тимчев и майка му, но в крайна сметка е гласувала с въздържал се.
Костадин Костадинов
В крайна сметка ОбС каза „да” на кредита. От 31 присъстващи 28 гласуваха със „за”, 2-ма бяха против – Костадинов Костадинов и съпартиецът му Георги Георгиев. Третият от групата на ОДБ Иван Раков гласува с „въздържал се”, а четвъртият мускетар от ОДБ Йонко Гергов беше „за”.
Крум Бонев
Пръв на микрофона излезе Крум Бонев. „Заемът е нужен, за да има в болницата лекарства, ток, вода, храна, за да може да обслужваме болните. Лимитът на болницата не е изпълнен, защото няма лекарства, няма консумативи. Вчера в хирургията са отложени три операции, защото нямаме упойки. Затова тези пари са ни необходими спешно, а не за заплати. Гарантирам ви, че по половин заплати ще вземат само сестрите. За лекарите няма да има заплати, защото няма средства”, каза Крум Бонев.
„Ясно е накъде отиват нещата. 1 млн. лв. се слагат в ръцете на Крум Бонев и Кирил Кирилов”, каза Костадинов и продължи: „Двамата управляват болницата повече от 10 години. Аз съм добронамерен, искам да я има болницата, но ние не знаем за какво ще се ползват парите” Д-р Лорета Николова го прекъсна: „Много добре знаем за какво, за да се покрият задълженията за лекарства. Парите отиват спешно за лекарства”. Костадин Костадинов се направи, че не е чул, и продължи: „Замитате проблема под килима. Доскоро докторите в тази зала начело с Пламен Соколов надуваха розовите балони, че болницата е в отлично състояние. Сега говорите друго. Като искате да подкрепите болницата, извадете си пари от джоба и дайте. Чудя са как така и от БСП подкрепят кредита, само аз ли в тази зала съм против, така ли? Мисля, че много спокойно искате да гласуваме едни пари, без да знаем за какво ще се разходват те. 500 000 лв. изчезнаха само за 9 месеца по време на управлението на Росен Тимчев, това са парите на града. Колко пъти ви казах, че това момче трябва да се спре, съжалявам, че го предложих за управител. През 2012 и 2013 година, когато Чимев и Константинов контролираха бившия управител Любомир Таушански, дълговете не бяха толкова големи. Таушански остави 1 млн. лв. задължения, Тимчев завеща още 500 000 лв. Кой ще контролира разпределението на тези пари, кой ще държи отчет за този милион на д-р Миков? Г-н кмете, настоявам вие да поемете отговорността за връщането на тези пари, защото управителите идват и си отиват понякога и за няколко месеца”.
Кметът Методи Чимев взе думата: „Случващото се в болницата е проблем за цяла Дупница. Персоналът е без заплати, лекарите нямат лекарства и медикаменти и стоят с вързани ръце. Няма адекватна услуга. Услугата не е да се продадат два килограма домати и хляб. Говорим за жизненоважна услуга, за здравето на хората. Господин Костадинов, микрофонът е чудесно съоръжение, камерата е още по-хубаво, но общинският съветник трябва да внимава какво говори и още повече какви решения взема.
Въпросът не е дали да дадем кредита, а дали искаме тази болница да я има, или не. Аз също не съм убеден в коректността на финансовия отчет на новото ръководство на болницата. Всичко е въпрос на разговори с кредиторите. Едно е сигурно, че болницата е със запорирани сметки, това е страшно. Нека стане ясно, не аз давам този милион, ако имах, щях да го дам. Става дума за кредит, което е съвсем друга мярка, общината дава като обезпечение, ако се наложи, сградата на транспортната болницата. Ако болницата си плаща, всичко ще е наред, ако не, нещата ще се струпат в общината. Много ми е неприятно, че за чужди грешки трябва да плащам аз.
Убеден съм в едно, ако днес не гласуваме кредита, автоматично всички кредитори – доставчици на консумативи и лекарства, веднага ще искат запор на сметките. Тогава какво правим? Бъдете сигурни, че следващия месец в болницата няма да има и 1 лев.”, каза кметът Методи Чимев.
Екскметът Пламен Соколов, сега лекар в ортопедично отделение на общинската болница, се обяви твърдо за кредита, като се мотивира с огромната социална роля на общинската болница. „Огромен е процентът на хората, които нямат осигуровки, а същевременно са много болни, те костват хиляди на месец. Не може да ги оставим на улицата”, каза Соколов.
„Без този кредит болницата не може да функционира изобщо. Спира дейността. Сметките към ЧЕЗ не са плащани от ноември 2015 година. Общата сума е 200 000 лв. Задълженията за консумативи и лекарства са 700 000 лв. Това е за последната година. Останалата сума до 1 100 000 лв. – 400 000 лв. са за доставчиците на горива и други материали. Проблемът е, че доставчиците на лекарства и горива са образували съдебни дела и запорират сметките на болницата. Преди да дойда тук, получих съобщение, че ми спират 90 000 лв. 260 000 лв. ми е фонд работна заплата. Те ще ги вземат от там.
Не съм представил подробен оздравителен план, тъй като отскоро съм управител и още не съм вписан като такъв в търговския регистър. В момента правя нова структура на щатното разписание. Ще редуцирам заплатите до 200 000 лв. и с тези спестени 50-60 000 лв. на месец ще плащам заема. С тази сума ще изплатим кредита. Със заема ще може да се разплатим с доставчиците. Ще са ни необходими около 100-120 000 лв. по груби изчисления за обезщетения на съкратените. Необходимо е и технологично време, за да бъде направено това”, каза д-р Миков.
„Не съм сив кардинал, нищо че 10 години съм бил зам.-директор в болницата. Тези финансови мерки, които д-р Миков изреди, Любомир Таушански трябваше да ги предприеме още преди години, но той отказа. Какво можехме да направим аз и другият заместник Крум Бонев, след като управителят нямаше волята за това. Сега смятам, че може да контролираме този процес. Кредитът е единственото спасение за момента. За 13 години управителят Таушански остави 913 000 лв. задължения. Този дълг беше натрупан от 2010 до 2015 година, т.е. за 5 години. Само за 9 месеца сега сумата набъбна с още толкова почти”, каза д-р Кирил Кирилов от ЕНП.
„Колкото си контролирал Любомир Таушански, толкова ще контролираш и д-р Миков. Не заблуждавайте хората с цифрите”, каза Костадин Костадинов.
ОбС шефът Ивайло Константинов беше категоричен, че ръководството на общината няма да допусне и стотинка да се изразходва не по предназначение. Парите ще се харчат приоритетно за лекарства. Нито една фирма доставчик не се е явила на последния конкурс за доставка на лекарства. Доставчиците бягат от общинската болница. При анализ на финансово-икономическото състояние на болницата към месец декември 2016 година се установява, че през последната година медицинското заведение не е разплащало текущите си задължения и заедно със задълженията за предходни години е формиран дълг в размер около 1,5 млн. лв. В същото време приходите по линия на здравна каса са били предназначени и са послужили главно за покриване на фонд работна заплата, без това да е довело до повишаване качеството на извършваните дейности и повишаване на доверието на пациентите.
Председателят на Общинския съвет представи писмо от д-р Миков, в което са описани предвидените мерки за орязване на разходите, оздравяване на дружеството и разплащане с кредиторите, както и финансова обосновка на д-р Миков за опускане на кредит на болницата.
„С лъжа, клевета и омаскаряване не може да се управлява, само моментно можеш да заблудиш хората. По мое време хората са получавали заплати без изключение навреме, давани са и бонуси. Нека задълженията се коментират от двамата дългогодишни заместник-управители и днешни съветници Кирил Кирилов и Крум Бонев“, коментира за „Вяра” положението в болницата доскорошният управител Росен Тимчев.
Пламен Соколов
Методи Чимев и Ивайло Константинов
Лорета Николова
Дилиана Диканска и Виолета Инкьова
Йордан Йорданов и Йордан Никулчин от ГЕРБ
Павел Коларски, Емил Христов и Георги Райнов
Д-р Кирил Кирилов, д-р Крум Бонев и Иван Танев
Д-р Пламен Соколов
Общинските съветници от БСП Ивайло Попов и Станислав Павлов


maintext:
Лидерът на ВМРО-Петрич Стоян Божинов предава по телефона цялата ОбС сесия на колегата си екскурзиант в чужбина Стоян Божинов
Шефът на Общинска охрана Тильо Буров плати глобата на войводата за скобата на колата му в синята зона
Лидерът на ВМРО-Петрич и общински съветник Стоян Божинов не отлепи телефона от ухото си по време на последното заседание на местния парламент в града, видя наш репортер. Войводата води разговори по телефона през цялото време и с това провокира недоволство от страна на някои съветници. Колегите му от другите политически партии на няколко пъти дори го поглеждаха смръщено и изпод вежди. Източници на „Вяра” разкриха, че Стоян Божинов всъщност водил неотложен разговор по телефона със съпъртиеца му Кирил Стойков, който не бе в залата. Той пък пропусна последната за годината сесия, тъй като преди дни заминал заедно със съпругата си на екскурзия в чужбина, довериха още запознати. Кирил Стойков обаче държал на всяка цена да знае какво точно се случва в залата и поради тази причина Стоян Божинов го информирал своевременно за дебатите в нея. Припомняме, че името му нашумя особено много, след като преди седмици засипа фейсбук мрежата с безброй публикации срещу сината зона в града. В посответе си Стоян Божинов разказа, че назначените от ВМРО служители в синята зона на Петрич са били махнати от постовете си на контрольори. „Всеки ден отделям по 10-15 минути от времето си, за да заснемам нередностите, случващи се в синята зона”, коментира тогава Божинов. Преди дни пък, бързайки за 17-ото заседание на ОбС, в капана на новоназначените служители на синята зона попадна и личният му автомобил. Любопитното в случая бе, че шефът на Общинска охрана Тильо Буров заплати лично глобата за скобата му. С мотива, че когато нареди на служителите да свалят скоба от автомобил на приятел, лично заплащал глобата.


maintext:
Готвеният през октомври преврат в Черна гора включвал и убийството на премиера Джуканович
Около 20 души са в ареста в балканската държава във връзка с предполагаемия опит за насилствено сваляне на правителството
Черна гора е издала международна заповед за арест за двама руснаци и трима сърби за предполагаемо участие в опит за преврат за сваляне на правителството.
Още в началото на декември двамата руски граждани Едуард Широков и Владимир Попов бяха обявени за издирване от черногорските власти по линия на Интерпол. Те са обвинени, че са подготвяли държавен преврат в деня на парламентарните избори в Черна гора, провели се на 16 октомври.
Държавната телевизия на Черна гора съобщи във вторник, че петимата са издирвани за „терористична“ дейност, която включвала планове да бъде убит премиерът и да бъде превзет парламентът на изборния ден през октомври.
Двама руснаци, за които се твърди, че са членове на руското военно разузнаване, следели движението на премиера на Черна гора Мило Джуканович от територията на съседна Сърбия.
Кремъл отрече да е замесен, но активно подкрепя местни групи, които са против това Черна гора, традиционен славянски съюзник, да стане 29-ата членка на НАТО.
Около 20 души са в ареста в Черна гора във връзка с предполагаемия опит за преврат.
На 6 ноември главният специален прокурор на Черна гора Миливой Катнич заяви, че група граждани на Сърбия, Черна гора и Русия са се опитали да извършат терористичен акт на 16 октомври. По думите му организатори на тази група са руски националисти, които смятали, че властта начело с премиера Мило Джуканович не може да се смени чрез избори, а трябва да бъде свалена със сила. При това, подчертал прокурорът, Черна гора няма никакви доказателства, че държавата Русия е въвлечена във всичко това.


maintext:
Чевръст крадец задигна 5000 евро от жилище в Петрич, криминалисти от Благоевград задържаха апаш, задигал велосипед
Крадец проникна с взлом в жилище на гастарбайтер в Петрич и отмъкна 5000 евро. След подадения сигнал за кражбата криминалистите от районното управление в южния град установили, че ловкият апаш е проникнал в жилището с взлом, като разбил вратата на терасата. Потърпевшите съобщили пред полицаите, че кражбата от дома им е извършена за времето от 14:30 часа в четвъртък до 00:30 часа в петък За случая е уведомена районната прокуратура в Петрич. Образувано е досъдебно производство. Работата по изясняване на случая продължава.
В празничните дни крадците се активираха. Поредни две кражби бяха регистрирани в полицията в Пиринско. Междувременно униформените служители в Благоевград задържаха 28-годишния Стоян Ч., който на 24 декември е откраднал велосипед, паркиран пред входа на магазин.


maintext:
Радев пред FT: Винаги рамо до рамо с ЕС и НАТО
Новоизбраният български президент се стреми да разсее опасенията, че като лидер на страна – членка на ЕС и НАТО, той е твърде близо до Кремъл. Такива опасения бяха предизвикани от реториката му в навечерието на изборите през ноември, отбелязва „Файненшъл таймс“ в статия, посветена на бъдещия държавен глава Румен Радев.
„България винаги ще работи само заедно със своите партньори, ЕС и НАТО… Искам България да бъде истински член на НАТО, с реални възможности и да бъде лоялен и предсказуем партньор“, каза Румен Радев пред изданието.
Избраният за президент посочва още, че никога не е посещавал Москва. Въпреки това обаче в своето интервю от София бившият ръководител на българските военновъздушни сили застъпва тезата за възстановяване на отношенията между алианса и Русия.
„Смятам, че сме изправени пред общи заплахи – тероризъм, ислямски фундаментализъм и сътрудничеството между НАТО и Русия е необходимо“, казва Радев пред изданието, което отбелязва добрия му английски.
„Ако не работим за добър диалог и за намаляване на конфронтацията, ние не можем да се изправим пред тези глобални заплахи ефективно“, допълва Радев.
снимка
Румен Радев: Сътрудничеството между НАТО и Русия е необходимо.


maintext:
Турчин продаде дома си, за да откупи снаха и внучка от „Ислямска държава”
Кемал М. платил на радикалната групировка „Ислямска държава“ сумата от 150 хил. турски лири (приблизително 35 000 евро), за да изтегли снаха си и внучката си от сирийския град Ракка, където са били заведени от неговия син през 2014 г., пише вестник Hurriyet, цитиран от „Фокус”.
Мъжът, живеещ в централната провинция Коня, е продал дома си, за да събере поисканата от джихадистите сума, за да може снаха му и внучката му да се приберат обратно в Турция.
Кемал М. е взел решение да предприеме подобна стъпка, след като е научил, че синът му е починал в Сирия.
Снимка:
„Ислямска държава” иска паричен откуп за освобождаване на пленници.


maintext:
Откраднаха 2000 лв. от фирмен офис в ромския квартал „Изток“
Снощи малко преди 22.00 часа е извършен грабеж на 2000 лв. от фирмен офис в ромския квартал „Изток“ в Кюстендил.
Полицейското управление в областния град работи по установяване на извършителя на деянието.
Със полицейска заповед за 24 часа е задържан 29-годишният А.С.
За случая е уведомен и дежурен прокурор.
Подробности в печатното издание.


maintext:
Баба Тодора Стаменова от Банско даде на „полицай” 7280 лв., 1100 долара, 170 евро и 5 г злато 16 000 лв. изчезнаха безследно от дом в Гоце Делчев, собствениците излезли на пазар
73-годишната Тодора Стаменова от Банско даде близо 10 хиляди лева на телефонен измамник. Наивната жена била излъгана около 19,00 часа в деня преди Бъдни вечер, когато по телефона й се обадил непознат мъж, представил се за полицейски служител. Мнимият полицай поискал от бабата да сложи на прозореца на жилището си парична сума, тъй като така щяла да помогне за залавянето на телефонни измамници. Доверчивата жена събрала що има пари, валута и злато по къщата си и го сложила според указанията на „полицая“ на прозореца. Така измамникът получил 7280 лв., 1100 долара, 170 евро и около 5 грама златни накити. За случая е уведомена Районната прокуратура в Разлог. От ОД на МВР-Благоевград за пореден път призовават гражданите за повишено внимание и проява на мнителност по отношение на лица, които чрез телефонно обаждане ги въвеждат в заблуждение с цел получаване на парични суми. За предотвратяване на подобен вид престъпления, в случай на телефонно обаждане, при което е поискана парична сума, лични данни (име, ЕГН или адрес) или банкови сметки, е необходимо гражданите веднага да се свържат с близки, роднини или съседи и веднага да позвънят на тел. 112 (избира се безплатно). Полицейски служители на РУ-Гоце Делчев пък работят по установяването на извършителя на кражба от частен дом в града. За времето от 09,00 часа до 10,30 часа отново на 23.12.2016 г. неизвестен извършител проникнал в жилище и извършил кражба на златни накити и задигнал сумата от около 16 000 лева. Семейството било излязло на пазар, когато крадците влезли в жилището им. Общата стойност на нанесената щета е в процес на установяване. За случая е уведомена РП-Гоце Делчев. Образувано е досъдебно производство.